Title: ประกาศนายทะเบียนทั่วราชอาณาจักร เรื่อง ให้เจ้าของรถที่นำรถไปปรับเปลี่ยนเครื่องยนต์มาใช้ก๊าซธรรมชาติอัด CNG หรือก๊าซปิโตรเลียมเหลว LPG นำรถไปตรวจสภาพ

ประกาศนายทะเบียนทั่วราชอาณาจักร

ประกาศนายทะเบียนทั่วราชอาณาจักร
เรื่อง
ให้เจ้าของรถที่นำรถไปปรับเปลี่ยนเครื่องยนต์มาใช้ก๊าซธรรมชาติอัด CNG
หรือก๊าซปิโตรเลียมเหลว
LPG นำรถไปตรวจสภาพ[๑]

ตามที่ได้มีประกาศนายทะเบียนทั่วราชอาณาจักร
ลงวันที่ ๑๑ กรกฎาคม พ.ศ. ๒๕๕๑ เรื่อง ให้เจ้าของรถที่นำรถไปปรับเปลี่ยนเครื่องยนต์มาใช้ก๊าซธรรมชาติอัด
CNG หรือก๊าซปิโตรเลียมเหลว LPG นำรถไปตรวจสภาพ
ภายในกำหนด ๑๕ วัน นับแต่วันที่ออกหนังสือรับรองการตรวจและทดสอบไว้แล้ว นั้น

เพื่อให้การตรวจสภาพรถกรณีที่มีการเปลี่ยนชนิดเชื้อเพลิงเป็นไปด้วยความเรียบร้อยและสามารถอำนวยความสะดวกให้กับเจ้าของรถมากยิ่งขึ้น
นายทะเบียนทั่วราชอาณาจักรจึงให้ยกเลิกประกาศฉบับลงวันที่ ๑๑ กรกฎาคม พ.ศ. ๒๕๕๑
และอาศัยอำนาจตามความในมาตรา ๓๖ แห่งพระราชบัญญัติรถยนต์ พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติรถยนต์ (ฉบับที่ ๗) พ.ศ. ๒๕๓๐
ให้เจ้าของรถที่มีการเปลี่ยนชนิดเชื้อเพลิงนำรถไปตรวจสภาพภายในกำหนดเวลาและสถานที่
ดังต่อไปนี้

ข้อ ๑
 รถที่ปรับเปลี่ยนเครื่องยนต์จากการใช้พลังงานน้ำมันเชื้อเพลิงมาใช้พลังงานทดแทนเป็นก๊าซธรรมชาติอัด
CNG หรือก๊าซปิโตรเลียมเหลว LPG เพียงอย่างเดียวหรือใช้ร่วมหรือสลับกับน้ำมันเชื้อเพลิง

ข้อ ๒
 ให้นำรถตามข้อ ๑
ไปตรวจสภาพภายในกำหนด ดังนี้
(๑) รถที่เปลี่ยนชนิดเชื้อเพลิงก่อนวันที่ ๑
สิงหาคม พ.ศ. ๒๕๕๑ ให้นำรถไปตรวจสภาพภายใน ๑๕ วัน นับแต่วันที่ ๑ สิงหาคม พ.ศ.
๒๕๕๑ เป็นต้นไป
(๒) รถที่เปลี่ยนชนิดเชื้อเพลิงตั้งแต่วันที่ ๑
สิงหาคม พ.ศ. ๒๕๕๑ เป็นต้นไป ให้นำรถไปตรวจสภาพภายใน ๑๕ วัน
นับแต่วันที่ออกหนังสือรับรองการตรวจและทดสอบ

ข้อ ๓
 สถานที่ให้นำรถไปตรวจสภาพ
(๑) รถยนต์รับจ้างระหว่างจังหวัด (รย.5)
รถยนต์รับจ้างบรรทุกคนโดยสารไม่เกิน ๗ คน (รย.6) รถยนต์สี่ล้อเล็กรับจ้าง (รย.7)
และรถยนต์รับจ้างสามล้อ (รย.8) ให้นำไปตรวจสภาพ ณ
ที่ทำการนายทะเบียนที่รถนั้นจดทะเบียนในเขตความรับผิดชอบ
(๒) รถประเภทอื่นนอกจากรถตามข้อ ๓ (๑)
ให้นำไปตรวจสภาพ ณ ที่ทำการนายทะเบียนได้ทุกแห่งทั่วประเทศ

ข้อ ๔
 ผู้ใดไม่ปฏิบัติตามประกาศนายทะเบียนทั่วราชอาณาจักร
จะมีความผิด ตามมาตรา ๓๖ ประกอบกับมาตรา ๖๑ แห่งพระราชบัญญัติรถยนต์ พ.ศ. ๒๕๒๒
ต้องระวางโทษปรับไม่เกินหนึ่งพันบาท

ทั้งนี้ ตั้งแต่บัดนี้เป็นต้นไป

ประกาศ
ณ วันที่ ๑๕ กรกฎาคม พ.ศ. ๒๕๕๑
ชัยรัตน์
 สงวนชื่อ
รองอธิบดี
(ฝ่ายปฏิบัติการ) รักษาราชการแทน
อธิบดีกรมการขนส่งทางบก
นายทะเบียนทั่วราชอาณาจักร

ปริยานุช/ผู้จัดทำ
๑๘
มีนาคม ๒๕๕๒

[๑]
ราชกิจจานุเบกษา เล่ม ๑๒๖/ตอนที่ ๒๖ ง/หน้า ๒๑๖/๑๒ มีนาคม ๒๕๕๒